 NA LAWRENCE ONGARO VIJANA wapatao 1,900 wamekongamana katika uwanja wa Thika Stadium kupokea mawaidha kupitia washika dau tofauti kwa udhamini wa kanisa la Maranatha Faith Assembly Church. Wakati wa hafla hiyo, vijana hao walishiriki katika michezo ya soka huku wakipata nafasi ya kupokea mawaidha kuhusu maisha yao. Wakati wa mashindano hayo, timu 46 za wavulana na sita za wasichana zilishiriki katika mashindano hayo ya siku moja yaliyohudhuriwa na washikadau tofauti kutoka mjini Thika na Nairobi. Baadhi ya timu zilizoshiriki katika mashindano hayo ni Starlets Academy FC, Hearts Academy, Captain FC, Young Angels, Rising Stars, Kiambu Ladies na Shades. Baadhi ya timu zilizoshinda zilipokea mipira na vyeti, huku wengine wakipewa medali tofauti. Vijana wengi waliohudhuria hafla hiyo ni wa chini ya umri wa miaka 18 ambao walishauriwa kufuata maagizo ya wazazi wao wakati huu wa likizo. Mgeni wa heshima, Emily Warutere, aliwashauri vijana hao wawe makini sana na maisha yao. Alisema wakati huu wa likizo vijana wanastahili kuwa makini  wasipotoshwe na anasa nyingi. Alitoa mfano kwa kuwashauri wasijihusishe na dawa za kulevya, na kujiunga na vikundi vinavyopotosha. “Maisha yenu ya baadaye ni muhimu sana ambapo wazazi wenu wanawategemea pakubwa,” alisema Bi Warutere. Alisema ni muhimu kufuata maagizo ya wazazi na hata walimu wao kwa sababu hao ndio watawapa mwelekeo mzuri wa maisha. Kamanda mkuu wa polisi Thika Magharibi, Bw Daniel Kinyua, ambaye pia alihudhuria hafla hiyo aliwapa ushauri vijana hao wasitumiwe vibaya na wakubwa wao kwa kushawishiwa kuingilia tabia mbaya. “Wakati huu wa likizo ni hatari sana nyinyi vijana kwani mnaweza kupotoshwa mtumie dawa za kulevya na kuingizwa kwa mambo maovu,” alifafanua afisa huyo. Afisa huyo aliwapa vijana hao nambari yake ya simu ili waweze kuwasiliana naye wakati wowote wakishuhudia jambo baya. Mmoja wa makocha waliotayarisha hafla hiyo Stephen Wahome alisema wataendelea na mpango huo kila mara wanafunzi wakifunga shule ili kuwajumuisha pamoja. “Ni jambo la muhimu sana vijana kukongamana pamoja kama wakati huu kwa sababu inawapa mwongozo thabiti maishani,” alisema Wahome. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  